
Célunk, hogy a Katona József Színház Nonprofit Kft-ben 2023-ban is tovább folytassuk azt a művészi építkezést, amit 2011. február 1-jén elkezdtünk. A Katonától már megszokott művészi kifejezési eszközök mellett igyekszünk minél modernebb formában, a nemzetközi irányzatokhoz igazodva reagálni a társadalmat és egyéneket foglalkoztató kérdésekre, problémákra. A színház szándéka továbbá, hogy a nézőink figyelmét felhívja különböző akciók, programok, videók keretei között a környezetvédelem fontosságára.
Az elmúlt évadban a pandémián túl az elszabaduló infláció és energiaárak jelentettek újabb kihívásokat a színház működése szempontjából. Az elmúlt időszak is megerősített mindet abban, hogy a színház iránt folyamatos az érdeklődés, a saját erőfeszítéseinken túl nagyon bízunk a Fővárosi Önkormányzat vezetésének nem múló támogatásában, miközben azzal is tisztában vagyunk, hogy az önkormányzat is küzd a nehézségekkel.
1.     A fenntartói megállapodás 4. pontjában rögzített előadóművészeti feladatokhoz hogyan kapcsolódnak a színház 2023. évi művészeti tervei
A 2022-es év eddigi tapasztalata alapján azt reméljük, hogy a színház folyamatos munka és nyitvatartás mellett vészelheti át a koronavírus következő hullámait, valamint célunk, hogy a rezsiköltségek drasztikus emelkedése se okozzon fennakadást a színház üzemszerű működésében. A színházban energiafogyasztást csökkentő intézkedések kerülnek bevezetésre, melynek célja, hogy lehetőségeinkhez mérten mérsékeljük az elszabaduló energiaárak okozta többletkiadásokat. A bemutatók és az előadások számát nem tervezzük csökkenteni, azonban a színház mindennapi életében, próbafolyamatai során energia-felhasználást csökkentő intézkedések nyomán megköveteljük az energiatakarékos működési módokat. Ezen intézkedések közé tartozik többek között az, hogy a próbákat és felújítópróbák jelentős részét munkavilágításban tartjuk meg, a közönségforgalmi helyek világítását átrendeztük és racionalizáltuk, illetve a fűtési időszakot a szokásosnál későbbre toltuk és alacsonyabb hőfokra fűtjük fel a színházat. Ez mind az alkotók, mind a dolgozók, sőt, néhány esetben a nézők részéről rugalmasságot követel, azonban csak így látjuk elkerülhetőnek, hogy az évad közepén hosszabb időre bezárni kényszerüljünk. 
A jövőre nézve is célunk a 2011-ben megkezdett munkához hasonlóan, a művész-színházi munkára nyitott közönségből a lehető legszélesebb réteget szólítsuk meg a repertoáron lévő huszonhét előadásunk mellett bemutatásra kerülő új produkcióinkkal. A látogatottság tekintetében a fenntartói megállapodásban rögzített 75 %-ot szeretnénk tartósan elérni, természetesen az érvényes járványügyi, illetve energiatakarékossági szabályok messzemenő betartása mellett. 2020-tól – főleg a teljes színházbezárások ideje alatt – kiemelkedő szerepet játszott a színházak életében az online közvetítés. Mivel a tapasztalatok azt mutatják, hogy így olyan nézői réteget is el tudunk érni, akik csak korlátozottan, vagy egyáltalán nem tudnak a színházunkban előadást nézni, a 2023-es évben is tervezzük rögzített előadásaink közvetítését, illetve új, kifejezetten online közvetítésre készülő produkciót is láthatnak nézőink.
Folytatjuk oktatási-nevelési munkánkat. Az eddig szinte csak pályázati forrásokból működtetett programunkat tovább működtetjük, a középiskolások és egyetemisták mellett már általános iskolásokkal és felnőttekkel, valamint családokkal is foglalkozunk rendszeresen, különféle formákban.  
2.      A 2023-as üzleti évre tervezett új bemutatók/koprodukciók felsorolása
2023. első felében három bemutatót tervezünk, mindhárom játszóhelyünkön egyet. Áprilisban elsőként a Katona József Színház társulatának legifjabb rendezője, Tarnóczi Jakab grandiózus RING-ciklust feldolgozó produkciója, az Istenek alkonya – zenés erőpróba Wagner alapján kerül bemutatásra. Ezzel párhuzamosan a Kamrában Zsótér Sándor – aki hosszú idő után dolgozik ismét a Katonában - rendezi Witkiewicz Vizityúk című művét. A harmadik áprilisi bemutatónk a Katona negyvenedik évada alkalmából meghirdetett Sufni-projekt tehetséggondozó pályázat egyik győztes pályamunkája. Dohy Balázs, az ifjú rendező, dramaturg Wolfram Lotz kortárs német drámaíró A politikusok című művét rendezi a Katona társulatának művészeivel. A Sufni-projekt Zsámbéki Gábor mentorálása és vezetése alatt valósul meg.
Látható, hogy az év első felét a kortárs és klasszikus művek bemutatói jellemzik. A Katona mindig fontosnak tartotta, hogy a kortárs irodalom markánsan jelenjen meg repertoárján.
3.  Egyéb szakmai programok, együttműködések, vendégjátékok, események
2023-ben is folytatódik a Nem tudhatom… / Radnóti és korunk és az Össz-Hang című produkciók vendégjáték-sorozata a nagyszínházban. Új vendégjátékként mutatkozik be Máté Gábor és Mácsai Pál közös esteje, a Különkiadás, melyben Lukács Miklós cimbalomművész kíséretében Esterházy Péter és Örkény István szövegek hangzanak el.
Továbbra is folytatjuk együttműködésünket az Orlai Produkcióval. Az Egy őrült naplója című közös egyszemélyes előadás hatalmas sikerrel szerepel a műsoron. 2021 őszétől a Sufni ad otthont a Dante: Pokol című előadásnak, melynek alkotói: Gyabronka József, Kocsis Gergely és Török Tamara. Ez szintén az Orlai Produkció és a Katona József  Színház közö előadásaként kerül a nézőközönségünk elé, illetve tantermi előadásként az ország közpiskoláiba is szeretnénk eljuttatni.
Az évadban ismét a Katona ad otthont és közreműködő művészeket az Apertúra Manufaktúra – korábban K2 Színház néven működő alkotóközösség -  Cucli című, nagysikerű hírszínházi sorozatának
Bízunk benne, hogy 2023-ban ismét lehetőségünk lesz külföldi meghívásoknak eleget tenni. Jelenleg két külföldi meghívás áll fenn az év legelejére: januárban torinói Teatro Stabile látja vendégül Székely Kriszta legújabb rendezését, a Hedda Gablert, februárban pedig a tervek szerint a Melancholy Rooms utazik Hamburgba, a Thalia színház meghívásának eleget téve. 
A Katona alapító tagja a Mitos21 európai színházi szervezetnek. A színház tartja a kapcsolatot a többi tagszínházzal. A Katona munkatársai rendszeresen rész vesznek a dramaturgok, színházvezetők, vagy operatív dolgozók részvételével lebonyolított workshopokon, egyeztetéseken. 

4.      2023. évi szakmai mutatók tervezése
	MEGNEVEZÉS
	2022.  várható
	2023. 
terv
	2023/2022 (%)

	Bemutatószám (db)
	9
	8
	89

	Ebből saját bemutató (db)
	9
	8
	89

	Előadásszám (db) 
(székhelyi, táj, külföld, fogadott)
	425
	420
	99

	Ebből saját székhelyi előadások száma (db)
	425
	415
	98

	Fizető nézők száma (fő)
	82200
	70000
	85

	Jegybevétel (eFt)
	285 103
	230 000
	81

	Átlagos kihasználtság valamennyi játszóhelyre (%)
	100
	85
	85



5. A közszolgáltatáson túli feladatokkal kapcsolatos tervcélok és forrás- igények
Színházunk előcsarnokában a Katona+ programsorozatunkat lehetőség szerint folytatjuk. Tervezünk könyvbemutatókat, irodalmi esteket; jazz koncerteket; készségfejlesztő foglalkozásokat; helyet biztosítunk a színházi szakmát foglalkoztató beszélgetéseknek, vitáknak. 
2020-ban a színház csatlakozott a Jövő nézőiért – Zöld színház projekthez. 2023-ban  is szeretnénk még inkább integrálni a működésünkbe az ökotudatos szemléletmódot, illetve a nézőink figyelmét is ráirányítani a környezetvédelem fontosságára és lehetőségeire. A Mastercard-dal együttműködve zöld sorozatot készítünk, első része Zöld tippek a nyaraláshoz, második része Zöld tippek a színházlátogatáshoz.
A 2022/2023 évad a Katona 40. évada. Erre az alkalomra meghirdettünk egy pályázatot fiatal alkotóknak Sufni-projekt címmel. Két nyertes pályaművet választott ki a zsűri, így két produkciót a Sufniban bemutatunk a színház színészeivel.

6. 	A pénzügyi-gazdasági célkitűzések és kiemelt tervadatok

A Társaság továbbra is az Alapító Okiratban, a Közszolgáltatási Szerződésben, illetve Fenntartói Megállapodásban meghatározott céloknak kell, hogy megfeleljen, megfelelő vagyon- és pénzgazdálkodással, a számviteli, pénzügyi kötelezettségeket teljesítve. Jogállásunk továbbra is közhasznú, aminek megőrzése fontos, az ehhez szükséges kritériumokat teljesíteni kívánom.
A színház gazdálkodásának legfőbb célja a stabilitás lenne.  Színházakban ez jelentené azt, hogy a művészi munka megfelelően haladhasson, pénzügyi problémák ne terheljék az alkotókat, ne kelljen semmilyen művészi kompromisszumot kötni.
A jelenlegi gazdasági helyzetben, a rezsinövekedés, ennek bizonytalansága, az általános infláció, a munkaerő megtartásának nehézsége, sajnos ennek ellene megy. Már most meg kellett hozni olyan intézkedéseket, melyek a próbafolyamatot, az új produkciók bekerülési költségeit, a műsorrendet negatívan befolyásolják.
A próbák alatt csak munkafényben, munkahanggal dolgozhatnak, a díszletekre, jelmezekre kevesebb pénz jut, a tereket nem fűtjük fel az ideális hőmérsékletre. 
De tisztában vagyunk azzal is, hogy mindezek a problémák nézőinket is sújtják, nem láthatjuk előre, milyen lesz télen a színházbajárási kedv. 
Ezek a problémák mind arra is vezetnek, hogy továbbra sem lehet igazán sűrű programokat összeállítani. 
Mindezek mellett a pandémia sem múlt el, hiába az átoltottság, munkatársaink, nézőink is megfertőződhetnek.
A fő gazdasági célokat, stabilitás, megfelelő pénzügyi eredmény, likviditás, mind  veszélyeztetik ezek a külső körülmények: a pandémiának még nincs vége, a szomszédunkban háború zajlik, a rezsicsökkentés megszűnt, igen magas az infláció.

Bevételek:
támogatás
A Katona a tisztán Fővárosi Önkormányzat által fenntartott színházak közé került, teljes működési támogatásunkat a főváros biztosítja. 2022 -ben a független szféra támogatására a fenntartónk egy alapot hozott létre, melyhez a saját színházaitól vont el pénzt a negyedik negyedévben. Ez az összeg, 55.521 ezer forint már szerepel a 2023-as támogatási összegben. Ezen felül a Katona is bekerült azon intézmények közé, melyekre igaz a főváros által meghatározott mértékű fizetésemelés. Ennek fedezetére, ha nem is a teljes összeget, de 71.584 ezer forintot támogatásban megkapunk.
Az EMMI pályázat útján 2022-re biztosította a kormányrendelet szerinti 20%-os béremelésre a fedezetet, 98. 530 ezer forintot. A tervünkben ez az összeg szintén a fenntartói támogatásban szerepel. Ezt az összeget a fenntartónak kell a minisztériumtól megkapnia, így tudja azt tovább küldeni a színháznak. Csak bízni tudunk abban, hogy ez sikerül! Ha mégsem, akkor a fenntartónak kellene ezt biztosítani, hiszen mi a rendelet szerint azt béremelésekre felhasználtuk, a béreket a következő évben nem csökkenthetjük, de mi kigazdálkodni nem fogjuk tudni.   Az nem lehet, hogy tovább nőjön a különbség a minisztérium által fenntartott színházak, a minisztérium által finanszírozott fővárosi színházak és köztünk, a csak főváros által fenntartott színházak között!
Így a 2023. évi fenntartói támogatásunk összesen 1.107.306 ezer forint
jegybevétel
2022-ben már lehetett előadásokat tartani, de a nézők még nagyon óvatosak voltak. A pandémia előtti időszakban megszokottnál kevesebbet terveztünk, kisebb sűrűséggel játszottunk. Ezen próbálunk, de még mindig mértékkel változtatni.
Elképzelni, megjósolni sem tudjuk, hogy milyen következménye lesz az energiaár növekedésnek a közönségre. Az infláció hatását már most érezzük, de valószínű, hogy a rezsi növekedése sokkal erősebben befolyásolja azt.  A minket is nagyban érintő változások miatt adná magát a nagyobb mértékű jegyáremelés, de a fentiek miatt azt érezzük, ennek nincs most itt az ideje. Ezért az új évadban csak minimálisan korrigáltuk a jegyárakat, de úgy, hogy a legmagasabb besorolás nem változott:
			előző évad:				jelenlegi évad:
Katona		2200–6900 Ft			2500-6900 Ft
Kamra		3200–5900 Ft			4400-5900 Ft
Sufni			1900–5900 Ft			1900-4900 Ft
A kedvezmény-rendszerünket természetesen megtartjuk. Elérhető kedvezményeink: diák-, pedagógus- és nyugdíjas-kedvezmény, Csoportos kedvezmény (25%-os); Last minute-kedvezmény (50%-os); 
Az, hogy 2023. őszétől emeljük-e jegyárainkat, és ha igen, milyen mértékben nagyban függ majd a tavaszi jegyvásárlásoktól, nézői reakcióktól.

Folytatjuk a már felvett, de nem futó produkcióink streamelését, illetve további előadásaink felvételét is tervezzük. Tesszük ezt úgy, hogy látjuk, csökken ezeknek a streamelt előadásoknak a nézőszáma, illetve a bevétel jelentős részét továbbra is jogdíjakra, egyéb költségekre ki is fizetjük. De még így is számítunk innen jegybevételre.

szponzoráció
 A tao törvény bevezetésével gyakorlatilag a szponzoráció megszűnt, és sajnos, annak eltörlésével nem jött újra létre. Új szponzorokat találni szinte lehetetlen feladat, de persze próbálkozunk. 2011 óta színházunk fő támogatója a Mastercard, bízunk benne, hogy 2023-re is sikerül a reklámszerződésünket meghosszabbítani, noha látszik, hogy a támogatásuk csökkenő tendenciát mutat.

Ezzel szemben a magánemberek támogatása nőtt, de nyilvánvalóan ennek mértéke nem éri el a céges támogatások nagyságát. Fennállása óta a Katonában bérletek nincsenek, ezzel párhuzamosan viszont egyre népszerűbb az úgynevezett pártoló programunk, melyben nézőink anyagilag támogathatják színházunk művészi munkáját, ezzel együtt pedig kedvezményekben és exkluzív szolgáltatásokban részesülhetnek. A pártoló rendszerünk tagsága az elmúlt évek alatt megtöbbszöröződött.
Új elemként bevezetjük a vállalati támogatói rendszerünket, hátha így könnyebben be tudunk vonzani a színházba akár kisebb, akár nagyobb cégeket.

pályázat
2022-ben a 20%-os béremeléshez kapcsolódó pályázat valósult meg, 2023-ra, nem tervezünk pályázati pénzekkel. Az 1.450 ezer forint 2022. évről áthúzódó összeg.

Az értékesítés nettó árbevétele és az egyéb bevételek sorok részletes bemutatása:
	Megnevezés
	2022.
várható
	2023.
terv
	2023/2022 
(%)
	2023. év
megoszlás 
(%)

	Jegybevétel és bérlet-bevétel
	285103
	230000
	80,7
	16,58

	Bérleti díj
	4248
	8020
	188,8
	0,58

	Közhasznú tevékenység
egyéb árbevétele
	21475
	15000
	69,9
	1,08

	Export árbevétel
	21431
	15000
	70,0
	1,08

	Vállalkozási tevékenység egyéb árbevétele
	2645
	
	
	

	Közvetített szolgáltatás
	372
	120
	32,3
	0,01

	Értékesítés nettó árbevétele összesen
	335274
	268140
	80,0
	19,33

	Fenntartói támogatás
	826149
	1107306
	134,0
	79,84

	Ágazati támogatás
	
	
	
	

	Pályázati támogatás   
	98530
	1450
	101,5
	0,11

	Egyéb bevétel
	2144
	
	
	

	Egyéb bevételek összesen
	926823
	1108756
	119,6
	79,95

	Pénzügyi műveletek bevétele
	22295
	10000
	44,9
	0,72

	Mindösszesen
	1284392
	1386896
	108,0
	100,00






Költségek, ráfordítások

	Bérköltségek
A színházi dolgozók száma alig változott az elmúlt 10 évben, jelenleg az alkalmazottak száma 96 fő.
A pandémia okozta nehézségek miatt nem kellett egy munkatársunktól sem megválni, reméljük ez nem fog változni. Ma sokkal inkább az a probléma, hogy tőlünk mennek el, elsősorban a műszaki dolgozók, a jóval nagyobb fizetésekért.
 A színház költségeinek mintegy 50%-a bérköltség lesz, ami a támogatásunk 75%-át tesz ki. Ha ehhez hozzászámítjuk a vállalkozói szerződéssel nálunk dolgozó műszakot, az összköltségvetésünk 70%-át, míg a támogatásunk 95%-át teszi ki a munkáért kifizetett összeg.
A 2022-re szóló 20%-os béremelés az adott pillanatban valóban számított, de az infláció miatt már rég nem érezhető belőle semmi. A fenntartó által előírt 16%-os béremelés nagyon fontos a munkavállalók megtartása szempontjából. A színház problémája annyi lett ettől, hogy a tényleges összeg és az erre kapott támogatás összeg közti különbséget nekünk kellene megoldani. Nagy szükség volt egyébként erre az emelésre, hiszen az óriási infláció miatt egyre nehezebb megtartani a dolgozókat, leginkább a technikusokat (hangosító, világosító) Mire valakit találunk, biztos, hogy egy másik már fel is mond, kizárólag a magas fizetésért, illetve kedvezőbb munkaidő beosztás miatt. Ezeknek a dolgozóknak a hiánya már nem csak az előadások színvonalát, de azok megtartását is veszélyeztetik.
 Ezért is lenne égető szükség létszámbővítésre, jutalomfizetésre, cafeteria, rezsitámogatás fizetésére, de ezekkel nem tudunk tervezni.
 Bízunk benne, hogy a tulajdonos ezt a problémát továbbra is figyelemmel kíséri, és  lehetősége szerint a jövőben is igyekszik ezt orvosolni.
	Az anyagjellegű ráfordításokat két csoportra bontjuk tovább, a produkciókhoz kapcsolódó (bemutatók, repertoár előadások műsoron tartása), illetve az üzemeléshez kapcsolódó kiadások. 
Jelenleg a legnagyobb gondot az energiaárak emelkedése okozza. A Katona gáz szerződését még időben, 2023. novemberig meg tudtuk kötni, ezen mintegy háromszoros emelkedés van.
A villamos energia tekintetében sokkal nagyobb a probléma. Bízva a javulásban, az utolsó közbeszerzésünk alapján április végéig kötöttük meg a szerződésünket, mintegy ötszörös áron. Márciusban írunk ki újabb közbeszerzést, azt már év végéig. Sajnos a külső körülmények nem adnak okot az optimizmusra, csak reménykedni tudunk egy kedvezőbb tarifában. 
Egyre szigorúbb energiatakarékossági intézkedéseket vezettünk be:
Azonnal :
1.) Fűtési hőfok csökkentése a színház területén 21 fokról 20 C fokra. Munkavédelmi szabály, hogy ülőmunka esetén minimim 20 fokos hőmérsékletet kell biztosítani
2.) Éjszakai temperálás hőfokának csökkentése 15 C fokra. Ez a kazánok éjszakai leállítását jelenti. Eddig 20 fok volt.
3.) Fűtési körök eltérő szabályozásának bevezetése. 
4.) Hűtési hőfok növelése 21 C fokra. 
5.) Hűtés időbeni korlátozásának bevezetése. A délelőtti próbák miatt fűtünk, délután elkezdünk hűteni, hogy mire jönnek a nézők normális legyen a hőfok. Ezt kell lerövidíteni.
6.) Közönségforgalmi terekben LED világítás kibővítése. 
7.) Mozgásérzékelők és időkapcsolók kiépítése a lehetséges helyekre. 
8.) Próbafolyamat átalakítása, -nagyszínpad energiamegtakarítás, próbák munkafényben.
9.) Egyes nagy energiaigényű lámpák mellőzése
 
Középtávú (ezek már folyamatban vannak):
1.) KAMRA 30 éves relés klímavezérlés cseréje, pontos hő és időbeállítás,
automatikus működés – energiamegtakarítás.
2.) SUFNI 20 éves relés klímavezérlés cseréje, pontos hő és időbeállítás,
automatikus működés – energiamegtakarítás.
3.) Nagyszínpadi gépi húzók 35 éves relés elektromos vezérlés cseréje,
– energiatakarékosabb működés.

Távlati:
1.) Nagyszínpadi klíma vízhűtéses kondenzátorainak kiváltása a használt
levegő által működtetettre
2.) További intelligens LED lámpák beszerzése 
3.) Szabadba nyíló nyílászárók cseréje hőszigeteltre
4.) Belső díszletraktár tető hőszigetelése

Az infláció és azenergiaár növekedésére hivatkozva szolgáltató partnereink egyoldalúan emelik a díjaikat, folyamatosan szerződést módosítanak. Több esetben is megpróbáltunk új partnert keresni, de csak még magasabb vállalási díjakkal szembesültünk. 

Az általános költségek emelkedése miatt sajnos a közhasznúsági feladat ellátására az összkiadásnak egyre kisebb százaléka jut. Egy-egy új produkció bekerülési költsége az elmúlt 10 évben alig változott, most is csak az infláció miatt nő. A fa, és vasáru áremelkedése és a munkadíjak megnövekedése miatt egy-egy színházi új bemutató díszletköltsége akár megduplázódhat, a jelenlegi nagymértékű infláció miatt a díszletgyártási költségek jelentősen nőnek. A nagyszínpadon átlagosan 5-10 millió forint, a Kamrában 3-5 millió forint, míg a Sufniban mindössze 1 millió forint a többletkiadásunk emiatt. Ezzel párhuzamosan mind a személyi (meghívott tervezők, rendező, vendégművész), mind az egyéb dologi kiadások (jelmez, kellék, hangosítási, világítási anyagok stb.) is emelkednek. De nem biztos, hogy ezt tartani tudjuk, valószínűbb, hogy az egyéb költségnövekedés miatt, az új produkciókra nem tudunk megfelelő összeget fordítani.
Persze itt szerepelnek a repertoáron tartott előadások játszási és karbantartási költségei is, azok is emelkednek.  Jelenleg 28 darab szerepel a Katona műsorán.
 
Mindezek miatt szükség volt a tervben megemelni ezt az összeget, de nem vagyunk abban biztosak, hogy ezt is tartani tudjuk.

Az értékcsökkenés évről-évre nő, feladatunknak tekintjük az épület folyamatos állagmegóvását, új technikai eszközöket szerzünk be, illetve a színreviteli költségek értékcsökkenése is nő.


7. 	Likviditás biztosításával kapcsolatos célok

Ahogy a Katona életében eddig mindig, úgy az idei évben is fokozott figyelmet szentelünk színházunk likviditására. A Fővárosi Önkormányzat pénzügyi nehézségeit figyelembe véve a támogatások utalását közös megegyezéssel átütemezték, a második és harmadik negyedévben csökkentett összeget kapunk, majd a negyedikben a hiányzó teljes összeget. Az, hogy ez így működni tudjon, tartalékainkat kell felhasználnunk, reméljük ki tudunk tartani!
	
8. 	A belső folyamatokkal összefüggő terv célok

Belső folyamataink szervezésénél továbbra maximális hatékonysággal kell működjünk. 
Sokat fejlesztettünk belső és külső kommunikációnkon az elmúlt években. Az Üzemi Tanács segítségével igyekszünk zökkenőmentesen párbeszédet folytatni munkavállalóink szélesebb körével, hatékony az együttműködés velük.
Továbbra ügyelünk arra, hogy a színészeket,  a műszakot,  foglalkoztató problémákat átbeszéljük, akár személyesen, akár zoomos társulati ülésen, az évadban többször kapnak írásos tájékoztatót akár művészeti, akár üzemeltetési kérdésekben. Utolsó tájékoztatónkon elhangzott :  Át kell térnünk egy új gondolkozásra, még inkább szükségünk van mindenki odafigyelésére, még inkább takarékoskodnunk kell. Ez igaz lesz az új bemutatókra, a beszerzésekre, felújításokra , de a napi kiadásokra is!


9. 	A saját beruházásokkal kapcsolatos terv célok

2023-ben a bemutatók díszlet- és színreviteli költségein felül nem tervezünk saját beruházást és felújítást.
Bár szükség lenne további fejlesztésekre, beszerzésekre, ebben a pénzügyi helyzetben, fenntartói segítség nélkül, nem merünk tervezni. Ha év közben valami mégis kiderülne, régi felszerelés, technika cserére szorulna, akkor arra az adott időben igyekszünk majd átcsoportosítani pénzeszközt. 


A fentiekben leírtak és a mellékelt pénzügyi terv megvalósításával színházunk 2023-ban még így is igyekszik fenntartani az elmúlt években elért művészi, szakmai eredményeit. Bízunk fenntatónkban, abban, hogy továbbra is felelősséggel gondoskodik színházunkról.


Budapest, 2023. február 08.


     Máté Gábor			
ügyvezető igazgató

